Esther Ciganda

Esther Ciganda Zozaya (Moses Lake, 1974ko urtarrilaren 10a) euskal estatubatuar irakasle, enpresaburu, euskararen sustatzaile eta podcast ostalaria da.

 Bizitza 

Pedro Ciganda eta Alicia Zozaya nafar emigranteen alaba, Moses Laken (Washington estatua) jaio zen. Umea zela, gaztelaniaz hitz egiten zuen etxean eta ingelesez eskolan, baina euskaraz ere ikasteko gogoa zuen, eta 1997 inguruan bere kabuz ikasten hasi zen. 

1992tik 1998ra Washingtongo Unibertsitatean ikasi zuen eta 2001ean hezkuntzako masterra egin zuen Grand Canyon unibertsitatean. 16 urtez batxilergoko irakaslea izan zen AEBetan, non biologia, kimika, osasuna, zientzia fisikoak, gaztelania eta beste hainbat ikasgai irakatsi zituen.

2007an Boisera joan zen bizitzera, eta han euskara modu sakonagoan ikasi zuen eta euskal pilotan hasi zen. Hainbat aldiz oporrak eman zituen Euskal Herrian. 2014an, 40 urte bete zituela, Euskal Herrira joan zen, eta bertan Hendaian hasi zen bizitzen eta Hego Euskal Herrian lanean, ingelesa irakasten. 2015ean Ipar Amerikako Euskal Elkarteak euskara irakastea eskaini zion. 2020an Basque in Languages enpresa sortu zuen ingeles hiztunei euskara irakasteko.

2022an makroadenoma hipofisarioa (garuneko tumorea) diagnostikatu zioten, eta The Brain Tumor Chronicles podcasta grabatu zuen. Horrez gain, The Immigrant All Around eta Teach Launch Create podcasten egilea da.

 Sariak eta omenaldiak 

 2013: Urteko hizkuntza irakaslea (Idaho estatua)

 Podcastak 

 The Immigrant All Around (2020-2021, 5 atal)
 Teach Launch Create (2021, 26 atal)
 The Brain Tumor Chronicles (2022, 35 atal)

 Erreferentziak 

 Kanpo estekak 

Kategoria:Eusko-estatubatuarrak
Kategoria:Washington estatuko jendea
Kategoria:Ameriketako Estatu Batuetako irakasleak
Kategoria:Lapurdiko irakasleak
Kategoria:Emakume irakasleak
Kategoria:Ameriketako Estatu Batuetako enpresaburuak
Kategoria:Lapurdiko enpresaburuak
Kategoria:Emakume enpresaburuak
Kategoria:Euskararen sustatzaileak